**DĖL ROKIŠKIO RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021**–**2025 METŲ BENDROJO PLANO PATVIRTINIMO**

2021 m. kovo 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo įstatymo 28 straipsnio 8 dalimi, 58 straipsnio 1 dalies 3 punktu ir Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo“, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrąjį planą (pridedama).

2. Pavesti Rokiškio rajono savivaldybės administracijos Švietimo ir sporto skyriui vykdyti bendrojo plano įgyvendinimo stebėseną, prireikus jį koreguoti.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021**–**2025 METŲ BENDROJO PLANO PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – patvirtinti Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrąjį planą.

**Šiuo metu esantis teisinis reglamentavimas.**

Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

 **Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrasis planas (toliau – Bendrasis planas) reglamentuoja Rokiškio rajono savivaldybės bendrojo ugdymo mokyklų vykdomų švietimo programų koordinavimą, jų prieinamumo ir įvairovės kaitą, mokyklų steigimo, reorganizavimo, vidaus struktūros pertvarkymo kryptis, terminus ir vykdymą.

 Bendrasis planas yra tęstinis Rokiškio rajono savivaldybės švietimo įstaigų kaitą reglamentuojantis dokumentas, tiesiogiai susijęs su Rokiškio rajono savivaldybės mokyklų tinklo pertvarkos 2016–2020 metų bendruoju planu. Bendrojo plano paskirtis – sukurti veiksmingą ir darnią, atsakingu valdymu, tikslingu finansavimu ir racionaliu išteklių naudojimu pagristą švietimo sistemą, sudaryti sąlygas plėtoti geros kokybės privalomąjį ir visuotinį švietimą, didinti jo prieinamumą. Šiame plane pagrindžiama planuojama mokyklų tinklo pertvarka, nustatytas jos strateginis tikslas, uždaviniai, prioritetai, pagrindinių rezultatų rodikliai bei numatomas vertinimas.

 2021–2025 metų Rokiškio rajono mokyklų reorganizavimo, likvidavimo, pertvarkymo ir struktūrinių pertvarkymų planas:

Rokiškio suaugusiųjų ir jaunimo mokymo centras – 2021-08-31 reorganizuojamas prijungimo būdu prie Rokiškio Juozo Tumo-Vaižganto gimnazijos;

Rokiškio Juozo Tumo-Vaižganto gimnazija – 2021-09-01 pertvarkoma struktūra (prijungiamas Rokiškio suaugusiųjų ir jaunimo mokymo centras – įsteigiami šios gimnazijos skyriai: Suaugusiųjų ir jaunimo skyrius ir VšĮ Rokiškio psichiatrijos ligoninės mokymo skyrius);

Rokiškio r. Kamajų Antano Strazdo gimnazijos Jūžintų skyrius – nekomplektuojamos 5–8 jungtinės klasės; 5–10 klasės komplektuojamos, jei kiekvienoje klasėje mokysis ne mažiau kaip 8 mokiniai;

 Rokiškio r. Panemunėlio mokykla-daugiafunkcis centras – pradinio ugdymo klasės komplektuojamos, jei pradinio ugdymo programoje mokysis ne mažiau kaip 10 mokinių;

 Rokiškio mokyklos-darželio „Ąžuoliukas“ Kavoliškio skyrius – pradinio ugdymo klasės komplektuojamos, jei pradinio ugdymo programoje mokysis ne mažiau kaip 10 mokinių;

 Rokiškio pagrindinė mokykla – mokyklos perspektyva bus peržiūrima 2023–2024 metais.

**Galimos pasekmės, priėmus siūlomą tarybos sprendimo projektą:**

 **teigiamos** – teisės aktų vykdymas, mokyklų tinklo optimizavimas;

 **neigiamos** – dėl mažėjančio mokinių skaičiaus gali sumažėti dalies mokytojų darbo krūvis.

**Kokia sprendimo nauda Rokiškio rajono gyventojams.**

Bendrasis planas nustato savivaldybės bendrojo ugdymo mokyklų vykdomas švietimo programas, jų prieinamumą ir įvairovę, mokyklų reorganizavimo, struktūros pertvarkymo kryptis, terminus ir vykdymą.

**Finansavimo šaltiniai ir lėšų poreikis**.

Mokymo lėšos ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė